b'\n_START_ARTICLE_\nRjasta kanja\n_START_SECTION_\nOpis\n_START_PARAGRAPH_\nRjasta kanja je malo ve\xc4\x8dja od navadne kanje, dose\xc5\xbee velikost od 51 do 66 cm in ima razpon peruti med 132 in 160\xc2\xa0cm. Od navadne kanje se lo\xc4\x8di \xc5\xa1e po \xc5\xa1ir\xc5\xa1ih in dalj\xc5\xa1ih perutih ter barvi, ki je bolj rde\xc4\x8dkasta. Tudi klinast, na koncu raven rep je pri odraslih primerkih enake barve in je brez prog (mlade ptice proge imajo). V letu je bolj kot kanjam podobna orlom, ogla\xc5\xa1a pa se enako kot navadna kanja, le manj pogosto.\n_START_SECTION_\nRaz\xc5\xa1irjenost\n_START_PARAGRAPH_\n\xc5\xbdivljenjsko okolje rjaste kanje so suhe stepe in polpu\xc5\xa1\xc4\x8dave ter odprta polja ju\xc5\xbene Evrope in severne Afrike, \xc5\xbeivljenjski prostor pa se razteza na vzhod vse do Transbajkala._NEWLINE_Glavna hrana te ujede so majhni glodavci, je\xc5\xbei, podlasice, redkeje pa plazilci in manj\xc5\xa1e ptice. Poleti se pogosto prehranjuje tudi z ve\xc4\x8djimi \xc5\xbeu\xc5\xbeelkami._NEWLINE_Gnezdi marca in aprila v gnezdih na drevesih ali na tleh.'